**Americká kultúra: Deň vďakyvzdania**

**Gréckokatolícka teologická fakulta privítala 23.11.2022 na svojej pôde lektorku Sydney Karpowich z USA. Téma pozvanej prednášky *Americká kultúra: Deň vďakyvzdania,* sa konala v rámci Týždňa vedy a techniky ako aj predmetu Multikultúrna výchova.**

Študenti GTF PU, ale aj širšia verejnosť sa mohla zúčastniť pozvanej prednášky lektorky Gymnázia Pavla Petra Gojdiča v Prešove. Sydney Karpowich pochádza z USA, hoci jej historické korene siahajú aj na Slovensko. Naša prednášajúca sa predstavila ako vysokoškolský vzdelaná osoba, ktorá sa neustále vzdeláva a cestuje po rôznych stážach po celom svete. Študovala napríklad aj čínštinu ale aj medzinárodný diplomatický program v New Yorku. Na Slovensko prišla v rámci programu Fulbright. Prednáška bola v anglickom jazyku a simultánne prekladaná Mgr. Jankou Demčákovou.

Hlavná časť prednášky sa týkala už spomínanej témy, kde Sydney Karpowich predstavila historické pozadie najväčšieho občianskeho sviatku v Amerike, ktorým je Deň vďakyvzdania. Zaujímavosťou bolo, že prednáška sa konala deň pred tohtoročným slávením tohto sviatku v Amerike. Sviatok má pohyblivý charakter a vždy sa koná vo štvrtý štvrtok v novembri. V prednáške sme sa dozvedeli o tradícii jedál, ktoré sa počas sviatku pripravujú a konzumujú. Tu patrí obrovský pečený moriak, tekvicový koláč a iné špeciality. Množstvo jedla je porovnateľné s našim vianočnými sviatkami. Táto paralela sa viaže aj na spoločenstvo rodiny a priateľstva. Ako podotkla, niekoľko desiatok miliónov ľudí sa presúva z miesta na miesto len preto, aby boli s tými, ktorých majú radi. Sviatok má profánny charakter a mnohé domácnosti a spoločenstva priateľov ďakujú za život a dary, ktorých sa im dostalo. Samozrejme, že veriaci svoju vďaku orientujú k Bohu a preto sa modlia doma, ale prichádzajú aj na spoločné modlitby do chrámov. Sydney tiež poukázala aj na sociálny rozmer tohto sviatku, pretože v tieto sviatočné dni sa spoločnosť s väčšou láskou stará o ľudí bez domova.

Uvažovanie o cudzích tradíciách a zvykoch nás privádza k sebapochopeniu a spolupatričnosti. Tento americký sviatok totiž zachytáva historickú skúsenosť prisťahovalcov, ktorí nevedeli ako prežiť v nepoznaných a nehostinných častiach Ameriky a pôvodní obyvatelia im poskytli *know-how* a oni prežili a boli za to vďační. Môžeme v tom vidieť aj narážku na biblické putovanie Izraelitov ale aj kresťanov, ktorí sa počas dejín rozpŕchli po celom svete a učili sa prežiť a následne žiť. Aj dnes sa svet zmieta v rôznych vlnách vysťahovalectva a emigrácie i dnes sme vystavovaní otázke prežitia, ale i dnes sme konfrontovaní s vďačnosťou. Po prednáške nasledovala živá diskusia.

Ďakujeme Sydney Karpowich za odborné, zaujímavé a najmä osobné sprostredkovanie tohto sviatku.

Martin Tkáč

GTF PU